Смачны сон
*Васіль Зуёнак*

Сніўся Пецю смачны сон:

На батоне ехаў ён.

Лётаў Сцёпка на бліне,

Як на цуда-дыване.

Цыркачом Сымон да ганка

Прыкаціў на абаранку.

Кліма ўзняў аж да аблок

Дырыжабль-агурок.

Паддаваў Мікіта пары —

Бег цягнік за самаварам:

Як вагоны — шклянкі, плюшкі,

А замест білетаў — сушкі.

Ды галодны бег Дзяніс —

Абаранак мігам згрыз.

А пасля — зблажэў зусім:

Паўбатона адкусіў.

I ў дадатак, на закуску,

Агурком Дзяніс захрускаў.

Да бліна не дацягнуўся,

Блін у рукі сам вярнуўся:

Апусціўся, бо дачасна

У ім без масла

Цяга згасла.

Толькі чаю не папіў,

Бо Мікіта затрубіў.

Тут і Пеця прахапіўся,

Смачны сон перапыніўся...